Shavkat Mirziyoyev Turkiyaga tashrifini yakunladi. Sammit tafsilotlari

Shavkat Mirziyoyev Turkiyaga tashrifini yakunlab, Toshkentga jo‘nab ketdi, deya xabar qilmoqda Prezident matbuot xizmati.

Davlat rahbari 1-noyabr kuni Turkiy tilli davlatlar hamkorlik kengashi sammitida ishtirok etish uchun Istanbul shahriga keldi. U yerda davlat rahbari Turkiy tilli davlatlar hamkorlik kengashi bosh kotibi Bag‘dod Amreyevni qabul qildi.
Shuningdek, Prezident 12-noyabr kuni Istanbulda Qirg‘iziston prezidenti Sadir Japarov bilan har ikki davlat o‘rtasidagi kelishuvlarni amalga oshirish masalalarini muhokama qildi. Muloqotda Xitoy—Qirg‘iziston—O‘zbekiston temiryo‘lini qurish loyihasini jadal ilgari surishga alohida e’tibor qaratildi.
Bundan tashqari, sammit doirasida Turkiy kengash kotibiyatining yangi binosi oldida bayroq ko‘tarish marosimi bo‘lib o‘tdi. Unda O‘zbekiston, Ozarbayjon, Turkiya, Qirg‘iziston, Qozog‘iston hamda Vengriya, Turkmaniston va tashkilotning bayroqlari ko‘tarildi.
Sammit doirasida O‘zbekistonda 2022-yilda Turkiy davlatlar sanoat haftaligi o‘tkazilishi hamda Turkiy davlatlar tashkilotining birinchi sammiti 2022-yilda O‘zbekistonda bo‘lib o‘tishi e’lon qilindi. Turkiy tilli davlatlar hamkorlik kengashi nomi Turkiy davlatlar tashkiloti deb o‘zgartirilishi ma’lum qilindi.
 “Afg‘onistonni terrorchilar makoniga aylanishiga yo‘l qo‘ymaslik nihoyatda dolzarbdir” — Shavkat Mirziyoyev